Schã im frian 20sdn Joahundat håd's de easchdn Haikus in ãndane Schbråchn gém, obwoi åwa dé Auslenda zu deara Zaid de bsondane  Dradizion fu de Haiku nu néd wiakli faschdãndn hãm. Zan Baischbü hãm de zwoa Englenda, da Basil Hall Chamberlain (1850-1935) und da William George Aston (1841-1911), dé wichdige Japanologn woan, auf de klõan Haiku-Gedichtl nix bsondas gém. Õana fu de easchdn japanischn Dichda, dé a in Wesdn eaklean woitn, um wås's bai de Haiku genau ged, woa da Jone Nogutschi (1875 - 1947), dea im Februa 1904 im amearikanischn Reader-Magazin a kuaze Beschraibung fu da uaschbringlichn Hokku-Dradizion gschüdat håd und dabai a boa wichdige Haiku auf Englisch iwasézt håd. Sâi Artikl håd ois End a an Haiku-Schlus ghåbt, dea bis haid berümt is: "Pray, you try Japanese Hokku, my American poets!" (Bittsché, browiats de japanischn Hokku, és amearikanischn Dichda!)